Il-ħajja għallmitni li dejjem trid tkun konxju tal-bidla li qed iseħħ biex taddatta għaliha. Għalhekk bħala Segretarju Parlamentari għall-Akkomodazzjoni Soċjali, flimkien mat-tim tiegħi, illum il-ġurnata qed nisħqu biex inwessgħu l-ħsieb tal-housing soċjali, għaliex minkejja li huwa settur importanti, ir-riċerka għallmitna li din mhix l-unika soluzzjoni għall-bżonnijiet tal-ħajja moderna. Spiss meta niltaqa' ma' persuni li jkollhom problema ta' akkomodazzjoni, ninduna li l-problema tkun aktar fonda min dik ta' housing. Għal ċerti persuni li jkunu għaddejjin minn mument diffiċli fil-ħajja, ikun hemm bżonn ta' għajnuna addattata u li tiġi offruta min esperti għall-bżonnijiet tagħhom bħal persuni b'diżabilità, persuni bi problemi ta' saħħa mentali, anzjani jew dawk bi problemi ta' droga. Għalhekk ħassejna l-ħtieġa li nindirizzaw dawn il-problemi minn aspett sostenibbli fejn tgħaqqad l-elementi soċjali, psikoloġiċi u ekonomiċi ħalli noffru servizz ta' housing fil-fond, fejn inpoġġu d-dar fiċ-ċentru tal-ħajja ta' dawn il-persuni. B'hekk inkunu qed noffru stabbiltà u serħan tal-moħħ, kif ukoll saqaf fuq ras ir-residenti. Bħala parti minn din il-policy hemm proġett ta' Housing Speċjalizzat li introduċejna aktar kmieni din is-sena. Għal dawn il-proġetti, għall-ewwel darba, il-Gvern qiegħed jalloka djar abbandunati lil Organizzazzjonijiet Mhux Governattivi sabiex fihom ikunu jistgħu jestendu s-servizzi tagħhom. L-ewwel żewġ NGOs li qed jibbenefikaw huma Richmond Foundation u Mid-Dlam Għad-Dawl. Richmond Foundation ilha toffri servizz lil persuni b'kundizzjonijiet ta' saħħa mentali għal dawn l-aħħar 25 sena u diġà jmexxu djar simili fil-komunità. Mill-esperjenza tiegħi f'dan is-settur, dan il-faxx ta' persuni jkunu f'riskju akbar li jaqgħu fil-faqar u f'esklużjoni soċjali. Fil-proposta tagħhom, Richmond Foundation qalulna li hemm gap fis-servizz fejn m'hawnx servizzi li jakkomodaw ommijiet li jbatu minn problemi ta' saħħa mentali. B'hekk lil din l-organizzazzjoni qegħdin ngħaddulha dar ġewwa Bormla fejn fiha se joffru kemm sapport u kif ukoll saqaf lil dawn il-familji. It-tieni dar, li tinsab ġewwa l-Birgu, qed tingħata lill-organizzazzjoni Mid-Dlam Għad-Dawl, fejn fiha għall-ewwel darba se joffru servizzi ta' terapija lil dawk il-priġunieri li jkunu qed jiskontaw l-aħħar ftit xhur tas-sentenza tagħhom, u anke lill-familjari tagħhom. Nafu li meta individwu joħroġ mill-ħabs ikun jeħtieġ li jsib familja u komunità li jilqgħuh lura. Ir-riċerka dwar priġunieri li joħorġu mill-ħabs turi wkoll li dan it-tip ta' servizz inaqqas ir-riċedività. Għalhekk din id-dar se tibda tilqa' fiha priġunieri li waslu biex jiskontaw is-sentenza tagħhom, bil-għan li ftit ftit jibdew jintegraw lura fil-familji tagħhom u fil-komunità. Apparti milli qed jingħataw dar kull wieħed, fond ta' €500,000 se jinqasam għal xogħol ta' riġenerazzjoni sostenibbli. Dan sar bl-għajnuna tal-Kamra tal-Periti fejn wara li ntgħażlu iż-żewġ NGOs, infetħet kompetizzjoni tad-disinn biex permezz tagħha jintgħażlu id-disinji l-aktar addattati għal dawn iż-żewġ proġetti. F'dan l-istadju ġiet maħtura ġurija ta' esperti li raw preżentazzjoni minn kull uffiċċju tal-periti li ħadu sehem u għażlu d-disinji rebbieħa. Intant, din il-ġimgħa għamilna pass kbir 'il quddiem f'dawn il-proġetti hekk kif it-Tnejn filgħaxija ntgħażlu r-rebbieħa taż-żewġ disinji għal dawn il-proġetti. Il-ġurija assigurat li jkollna disinn inklussiv u sostenibbli li jħares lejn il-bżonnijiet tar-residenti. Id-disinji rebbieħa ntgħażlu abbażi tal-aktar pjan bi ħsieb serju biex jindirizza l-bżonnijiet tas-servizz li se jkun qed jiġi offrut fid-djar rispettivi. B'impenn qegħdin noffru servizzi innovattivi li jieħdu inkonsiderazzjoni r-realtajiet varji ta' persuni vulnerabbli. Mhux biżżejjed li ngħidu li naqqasna l-waiting list, iżda l-politika tiegħi hija li noffru pjan u kura fit-tul li verament tgħin lil persuni vulnerabbli ħalli jevolvu b’mod pożittiv. Hekk ma nkunux biss qegħdin insolvu l-problema tal-akkomodazzjoni, imma nkunu qed ngħinu lill-persuni b’mod ħolistiku sabiex ittejjeb ħajjitha u timxi ’l quddiem.